রামকৃষ্ণ পরমহংস
রামকৃষ্ণ পরমহংস (১৮ই ফেব্রুয়ারি, ১৮৩৬ – ১৬ই আগস্ট, ১৮৮৬; পূর্বাশ্রমের নাম গদাধর চট্টোপাধ্যায়) ঊনবিংশ শতকের এক প্রখ্যাত ভারতীয় বাঙালি যোগসাধক, দার্শনিক ও ধর্মগুরু। তাঁর প্রচারিত ধর্মীয় চিন্তাধারায় রামকৃষ্ণ মিশন প্রতিষ্ঠা করেন তাঁর প্রধান শিষ্য স্বামী বিবেকানন্দ। তাঁরা উভয়েই বঙ্গীয় নবজাগরণের এবং ঊনবিংশ ও বিংশ শতাব্দীর হিন্দু নবজাগরণের অন্যতম পুরোধাব্যক্তিত্ব। তাঁর শিষ্যসমাজে, এমনকি তাঁর আধুনিক ভক্তসমাজেও তিনি ঈশ্বরের অবতাররূপে পূজিত হন।
শ্রীরামকৃষ্ণ দর্শনম্‌
শ্রীরামকৃষ্ণ দর্শনম্‌ হল ২০১২ সালে মুক্তিপ্রাপ্ত এবং সিঙ্গাপুর-ভারতের যৌথ প্রযোজনায় নির্মিত রামকৃষ্ণ পরমহংসের জীবনীমূলক একটি চলচ্চিত্র। এই ছবিটি তামিল ও হিন্দি ভাষায় মুক্তিলাভ করেছিল। ছবিটির পরিচালক হলেন জি. এন. দাস ও প্রযোজক জি.এন.ডি ইন্টারন্যাশানাল প্রাইভেট লিমিটেড। ২০১২ সালের ১৭ অগস্ট স্বামী বিবেকানন্দের সার্ধশতবর্ষ উদ্‌যাপন অনুষ্ঠানের অংশ হিসেবে তামিলনাড়ু রাজ্যের রাজধানী চেন্নাই শহরে এই ছবিটি প্রদর্শিত হয়েছিল।